Åpenhjertig legende fullroser Ødegaard: Zidane: - Han spiller sine medspillere gode
Den franske fotballegenden - som har hatt mye å gjøre med nordmannen som reservelagstrener i Real Madrid - gir Ødegaard en særdeles god attest i et intervju med algeriske Echorouk TV.– Teknisk er han en spiller som skiller seg ut, rett og slett. Han har virkelig talent. Det som er bra med hans spill - det som jeg liker - er at han spiller sine medspillere gode. Han er ikke en individualist, sier den franske VM- og EM-vinneren - som selv har røtter fra Algerie. Zidane har aldri før uttalt seg slik om unggutten som ble tidenes yngste La Liga-spiller for Real Madrid da han debuterte mot Getafe i siste serierunde. Se intervjuet med Zidane her (ekstern lenke). Intervjuet, som er på fransk, ble publisert i forrige uke. Castilla-treneren gjør det klart at Martin Ødegaard har gitt et usedvanlig godt inntrykk i løpet av fire måneder i den spanske storklubben.Her er et utdrag fra intervjuet med mannen som ble kåret til verdens beste fotballspiller i 1998: Intervjuer: – Ser du i ham en fremtidig storspiller? Zinedine Zidane: – Absolutt. Han er bare 16 år. Det han gjør... Teknisk er han en spiller som skiller seg ut, rett og slett. Han har virkelig talent. Det som er bra med hans spill - det som jeg liker - er at han spiller sine medspillere gode. Han er ikke en individualist. Intervjuer: – I likhet med deg? Zinedine Zidane: – Akkurat. Det er derfor jeg sier det. Hans teknikk er bedre enn de andres, det er sikkert. Men, igjen, det jeg liker er at han får resten av laget til å spille. Til å være 16 år har han masse personlighet, masse ro i sitt spill. Det er ikke en gave alle spillere har. Han er, tror jeg, den yngste spilleren som er kommet til Real Madrid. Han har en flott fremtid. Hvis folkene rundt ham... hvis han fortsetter å utvikle seg, hvis han fortsetter å ta jobben på alvor - da vil han nå veldig langt.Martin Ødegaard hadde selv ikke fått med seg den hyggelige omtalen fra Zidane før VG viste ham uttalelsene under torsdagens pressetreff. – Det er klart det er store og hyggelige ord fra en stor mann. Rett og slett. Det er hyggelig å høre, sier Ødegaard til VG. Med et smil innrømmer han at Zidane ikke har gitt ham så positive tilbakemeldinger ansikt til ansikt i løpet av de fire månedene han har bodd i Madrid. - Det er klart, vi har pratet en del sammen. Men - nei - jeg har ikke mottatt skryt på den måten. - Hvordan er Zinedine Zidane som trener? - Jeg synes han er flink. Detaljorientert, flink til å se ting og utvikle spillere. - Hva tenker du selv om inntrykket du har klart å gi på noen måneder? - Det virker som det er et positivt inntrykk, da. Siden han sier det han sier. Det er godt å høre, svarer den norske landslagsspilleren.I den over 20 minutter lange reportasjen med Echorouk trekker Zidane også frem Ødegaard som et ungt talent som «spiller som om han var sammen med kompisene sine hjemme i gata». – Vi ser at de ikke unge ikke lenger har komplekser. De tenker ikke lenger at de skal trene, vente på sjansen og at de har tid. Nei, nei, det de vil når de trener med førstelaget er å spille med en gang. Men det er bra. De følger instinktet og det får dem til å føle seg frie og spille naturlig på banen. Og vi har spillere som Ødegaard - 16 og et halvt år - som ikke stiller seg noen spørsmål. Og han spiller som om han var sammen med kompisene sine hjemme i gata, sier Zidane. – Det er det vi kaller ubekymret? spør intervjueren. – Akkurat. Ubekymret, svarer Real Madrids reservelagstrener.At den spanske sportsavisen AS melder at han kan bli gjenforent med sin sin tidligere trener i Strømsgodset, Ronny Deila, i et utlån til Celtic - møter Ødegaard med et skuldertrekk. 16-åringen sier han foreløpig ikke har andre planer enn å bli med Real Madrid og den nye manageren Rafael Benitez på sesongoppkjøringen i Australia og Kina i juli. - Det jeg vet er at jeg er Real Madrid-spiller og skal på pre-season. Det er det vi har planlagt. Noe mer enn det er ikke planlagt, sier Martin Ødegaard. Men før den tid handler alt om morgendagens svært viktige EM-kvalifiseringskamp mot Aserbajdsjan på Ullevaal stadion. Trolig får Ødegaard igjen sjansen fra start, etter å ha vært banens beste i mandagens privatkamp mot Sverige. Med tre poeng vil Norge være i en god posisjon til å sikre kvalifiseringsspill for å komme til neste sommers EM i Frankrike. – Forhåpentligvis skal vi styre kampen slik som vi ønsker. Og dermed ta tre poeng. Det er det vi skal. Ta tre poeng. Det er det som er det viktigste. Vi skal gjøre det vi kan for å ta de tre poengene, sier Martin Ødegaard. PS! I samarbeid med Strive ser du 10 toppkamper fra La Liga og Serie A på VG+ i vår. (Redaksjonelt samarbeid)
Martin Ødegaard (16) smilte fornøyd da VG viste ham den særdeles rosende omtalen fra selveste Zinedine Zidane (42).